text: Børn skal over i bussen
  11 december 2012 kl. 17.24
  90 tegninger af busoplevelser fik Sønderborg Kommune ud af at udskrive en konkurrence om den gode busrejse.
  Konkurrencen var for alle børn i 2. til 4. klasse i skolerne i kommunen, og tirsdag blev vinderen fejret ved en sammenkomst i byrådssalen på Sønderborg Rådhus.
  4. klasse på Oksbøl Friskole løb med sejren. Klassen fik en dag på Idrætshøjskolen i Sønderborg med masser af aktiviteter.
  Egentlig foreskrev konkurrencereglerne blot en enkelt andenplads, men dommerkomiteen syntes, der var så mange gode tegninger, at der blev uddelt tre andenpræmier:
  Til Naja Jakobsen fra 4. klasse på Lysabild Skole, Mikael Runarsson fra 4.B på Augustenborg Skole samt Thomas Volf Christensen og Christian Krath fra 4.B på Nørreskovskolen i Guderup. Alle andenpladserne vandt lommelygter til hele klassen.
  De 90 bidrag til konkurrencen er hængt op i rådhusets foyer.
  Konkurrencen indgik i Sønderborg Kommunes forsøg på at spare energi. Børnene skal over i den kollektive trafik i stedet for at blive kørt i bil af mor og far.
  